作者:權德輿
標題:雜詩五首
內容:婉彼嬴氏女，吹簫偶蕭史。彩鸞駕非煙，綽約兩仙子。神期諒交感，相顧乃如此。豈比成都人，琴心中夜起。陽臺巫山上，風雨忽清曠。朝雲與遊龍，變化千萬狀。魂交複目斷，縹緲難比況。蘭澤不可親，凝情坐惆悵。淇水春正綠，上宮蘭葉齊。光風兩搖盪，鳴佩出中閨。一顧授橫波，千金呈瓠犀。徒然路傍子，怳怳複淒淒。碧樹泛鮮飆，玉琴含妙曲。佳人掩鸞鏡，婉婉凝相矚。文袿映束素，香黛宜fT綠。寂寞遠懷春，何時來比目。含顰倚瑤瑟，丹慊結繁慮。失身不自還，萬恨隨玉箸。蘼蕪山下路，團扇秋風去。君看心斷時，猶在目成處。